 NA RICHARD MUNGUTI MWANAMUME ameshtakiwa kujifanya wakili na kuwatetea wawekezaji kutoka China katika Mahakama Kuu ya Mombasa miaka mitano iliyopita. Ralph Edward Nzwii Nguma alishtakiwa mbele ya hakimu mwandamizi mahakama ya Milimani Bw Gilbert Shikwe. Nguma alikabiliwa na mashtaka matatu ya kujifanya wakili na kughushi hati za kujiondoa kwa kampuni ya mawakili ya Arwa & Change katika usimamizi wa mali ya familia ya Yongi. Nguma alikabiliwa na shtaka la kujifanya wakili na kumwakilisha Bw Liu Dong Sheng katika kesi nambari 362 ya 2018. Katika kesi hiyo, Bw Sheng kupitia kwa kampuni ya China New Era alikuwa ameshtaki kampuni ya Ocean View Residency Limited na Whintto Architects (K) Limited. Kesi hiyo ilikuwa inasikilizwa mbele ya naibu msajili mkuu wa mahakama ya Mombasa kitengo cha biashara. Bw Shikwe alifahamishwa kwamba mshtakiwa alimwakilisha Bw Sheng mnamo Oktoba 24, 2018. Nguma ambaye ameagizwa azuiliwe katika kituo cha polisi cha Muthaiga kwa siku tatu, alikabiliwa na shtaka la kughushi muafaka wa kampuni ya Arwa & Change kujiondoa kama wasimamizi maalum katika mali ya familia ya Yongi. Mahakama iliitisha ripoti kutoka kwa idara ya urekebishaji tabia kabla ya kuamua ikiwa itamwachilia Nguma kwa dhamana au la. Nguma alishtakiwa siku tatu baada ya kufikishwa kortini kwa Bw Brian Mwenda Njagi, anayekabiliwa na shtaka la kujifanya wakili. Mwenda alikana alighushi kitambulisho cha wakili wa serikali Brian Mwenda Ntwiga na kujiandikisha katika msajili wa mahakama kuu kuwa wakili. Mwenda alilipiwa dhamana na aliyekuwa Gavana wa Nairobi Mike Sonko. Nguma atarudishwa kortini Oktoba 30, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  